b'\n_START_ARTICLE_\nLug (mitologija)\n_START_PARAGRAPH_\nLug, kojega Gali zovu Lugo, keltski je bog svjetlosti i spasitelj Irske. Zahvaljuju\xc4\x87i njemu, mladi i lijepi bogovi Tuatha de Danann uspjeli su pobijediti Fomoire, u\xc5\xbeasna podmorska \xc4\x8dudovi\xc5\xa1ta koja su bila strah i trepet otoka. Lug ima mnoge darove: glazbenik je i ujedno \xc4\x8darobnjak izuzetne snage. Tako\xc4\x91er, on ima tako sjajno lice da ga se ne mo\xc5\xbee gledati._NEWLINE_Cuchulainn, ratnik nadljudske snage, je reinkarnacija i sin boga Luga.\n_START_SECTION_\nLugovo ro\xc4\x91enje\n_START_PARAGRAPH_\nGrozni Balor, vo\xc4\x91a Fomoira, ima samo jedno oko kojim obara svakoga tko ga pogleda. Jedno mu je proro\xc4\x8danstvo navijestilo da \xc4\x87e ga ubiti vlastiti unuk. Zato\xc4\x8dio je, stoga, svoju jedinicu kako nikada ne bi imala djece. No, jednoga dana zavede je jedan bog Tuatha i ona rodi trojke. Balor ih smjesta baci u more. No, jedno dijete pre\xc5\xbeivi: Lug.\n_START_SECTION_\nLug kod bogova Tuatha\n_START_PARAGRAPH_\nTuatha de Danann - "narod bo\xc5\xbeice Danu" - mora se stalno boriti s Fomoirima, ali kona\xc4\x8dne pobjede nema. Njihov kralj Nuada \xc4\x8dak je u jednoj bitki izgubio ruku koju mu je bog lije\xc4\x8dnik zamijenio srebrnom. Kad se pojavio Lug, mlad i juna\xc4\x8dan neznanac, Nuada ga zadu\xc5\xbei da organizira i vodi bitku.\n_START_SECTION_\nOdlu\xc4\x8duju\xc4\x87a bitka\n_START_PARAGRAPH_\nLug pripremi Tuathe za napad i dvije se vojske sukobe. Iznenada se pojavi Balor i njegovo se oko - koje je uni\xc5\xa1tavalo svakoga tko bi ga pogledao i stoga je uvijek zatvoreno osim u bitkama - po\xc4\x8dne otvarati. Lug hitnu u njega kamen iz pra\xc4\x87ke. Oko probije Balorovu glavu, okrene se i pogleda vlastitu vojsku. Fomoiri se raspr\xc5\xa1e od straha da ne umru od pogleda zla oka, Tuatha ih stjeraju u more, a Balor izdahne ubijen rukom svoga unuka, kao \xc5\xa1to je proro\xc4\x8danstvo i navijestilo. Tuatha de Danann nakon toga su vladali Irskom sve do dolaska novih osvaja\xc4\x8da. Potom su se povukli pod zemlju, odakle su upravljali plodno\xc5\xa1\xc4\x87u zemlje.'